
 31.12.2018
 BG
 Официален вестник на Европейския съюз
 L 334/1
 РЕГЛАМЕНТ ЗА ИЗПЪЛНЕНИЕ (ЕС) 2018/2066 НА КОМИСИЯТА
 от 19 декември 2018 година
 относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета и за изменение на Регламент (ЕС) No 601/2012 на Комисията
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (1), и по-специално член 14, параграф 1 от нея,
 като има предвид, че:
 (1)
 Настоящият регламент следва да влезе в сила възможно най-скоро, за да бъде взето предвид първото издание на международните стандарти и препоръчителни практики за опазване на околната среда — схемата за компенсиране и намаляване на въглеродните емисии в международното въздухоплаване (CORSIA) (приложение 16, том IV към Чикагската конвенция), прието от Съвета на ИКАО на десетото заседание на 214-та му сесия на 27 юни 2018 г., което е предвидено да се прилага от 2019 г.
 (2)
 Провеждането на пълен, последователен, прозрачен и точен мониторинг и съответно докладване на емисиите на парниковите газове, в съответствие с хармонизираните изисквания, определени в настоящия Регламент, е от основно значение за ефективното действие на системата за търговия с квоти за емисии на парникови газове (СТЕ на ЕС), въведена съгласно Директива 2003/87/ЕО.
 (3)
 В третия период на търгуване на СТЕ на ЕС (2013—2020 г.) промишлените оператори, операторите на въздухоплавателни средства, проверяващите органи и компетентните органи са натрупали опит от мониторинга и докладването съгласно Регламент (ЕС) No 601/2012 на Комисията (2). Този опит показва необходимостта от подобряване, изясняване и опростяване на правилата за мониторинг и докладване с цел по-добро хармонизиране и увеличаване на ефективността на системата. Регламент (ЕС) No 601/2012 е бил неколкократно и съществено изменян. Поради по-нататъшни изменения и с оглед постигане на яснота, посоченият регламент следва да бъде заменен.
 (4)
 Определението за биомаса в настоящия регламент следва да е съгласувано с определенията за „биомаса“, „течни горива от биомаса“ и „биогорива“ в член 2 от Директива 2009/28/ЕО на Европейския парламент и на Съвета (3), по-специално тъй като преференциалното третиране по отношение на задължението за връщане на квоти съгласно СТЕ на ЕС представлява „схема за подпомагане“ по смисъла на член 2, буква к) и следователно — финансово подпомагане по смисъла на член 17, параграф 1, буква в) от посочената директива.
 (5)
 От съображения за последователност определенията в Решение 2009/450/ЕО на Комисията (4) и Директива 2009/31/ЕО на Европейския парламент и на Съвета (5) следва да се прилагат към настоящия регламент.
 (6)
 За да се гарантира оптималното функциониране на системата за мониторинг и докладване, държавите членки, определили повече от един компетентен орган в тази област, следва да осигурят координация на работата на тези компетентни органи в съответствие с принципите, посочени в настоящия регламент.
 (7)
 Планът за мониторинг, съдържащ подробна, изчерпателна и прозрачна документация относно методиката, използвана в конкретна инсталация или